
ZAKON O SPREMEMBAH IN DOPOLNITVAH KAZENSKEGA ZAKONIKA

PREDLOG


EVA: 2026-2030-0033



I.	UVOD
1.	Ocena stanja in razlogi za sprejetje predloga zakona

V letu 2024 je bila sprejeta Direktiva (EU) 2024/1226 Evropskega parlamenta in Sveta z dne 24. 4. 2024 o opredelitvi kaznivih dejanj in sankcij za kršitev omejevalnih ukrepov Unije ter spremembi Direktive (EU) 2018/1673 (UL L 2024/1226 z dne 24. 4. 2024; v nadaljevanju Direktiva (EU) 2024/1226).
 
»Omejevalni ukrepi Evropske unije« so predvsem ukrepi v zvezi z zamrznitvijo  sredstev in gospodarskih virov, prepoved dajanja na razpolago sredstev in gospodarskih virov ter prepoved vstopa na ozemlje države članice ali tranzita prek njega, pa tudi sektorski gospodarski in finančni ukrepi ter embargo na orožje, ki so bistveno orodje za spodbujanje ciljev skupne zunanje in varnostne politike iz 21. člena Pogodbe o Evropski uniji.
 
Navedeni cilji vključujejo varovanje vrednot, varnosti, neodvisnosti in celovitosti Evropske unije, utrjevanje in podpiranje demokracije, pravne države, človekovih pravic in načel mednarodnega prava ter ohranjanje miru, preprečevanje konfliktov in krepitev mednarodne varnosti v skladu s cilji in načeli Ustanovne listine Združenih narodov.
 
Za zagotovitev učinkovite uporabe navedenih omejevalnih ukrepov morajo države članice v skladu z Direktivo (EU) 2024/1226 imeti vzpostavljene učinkovite, sorazmerne in odvračilne kazenske in ne-kazenske sankcije za kršitev navedenih omejevalnih ukrepov. Poleg tega morajo biti take sankcije predpisane tudi v zvezi z izogibanjem omejevalnim ukrepom.
 
Za učinkovito uporabo omejevalnih ukrepov Direktiva (EU) 2024/1226 določa skupna minimalna pravila glede opredelitve kaznivih ravnanj (torej kaznivih dejanj za dejanja v zvezi premoženjem v vrednosti 10.000 evrov ali več in prekrškov za dejanja v zvezi s premoženjem v vrednosti do 10.000 evrov), ki predstavljajo kršitev oziroma izogibanje omejevalnim ukrepom. Torej je treba zagotoviti, da taka ravnanja predstavljajo kaznivo dejanje, kadar so naklepna (in v določenih primerih tudi, če so storjena iz hude malomarnosti, kot bo pojasnjeno v nadaljevanju) in predstavljajo kršitev prepovedi ali obveznosti, ki predstavlja omejevalni ukrep, ali, kadar je potrebno nacionalno izvajanje navedenega ukrepa, ki je določeno v nacionalni določbi, s katero se omejevalni ukrep izvaja.
 
Kaznivo dejanje kršitve omejevalnih ukrepov Direktiva (EU) 2024/1226 določa v 3. členu. Gre za ravnanja,  storjena naklepno in s kršitvijo prepovedi ali obveznosti, ki predstavlja omejevalni ukrep, ali ki je določena v nacionalni določbi, s katero se omejevalni ukrep izvaja, in pomenijo:
 
-       neposredno ali posredno dajanje sredstev ali gospodarskih virov na razpolago osebi, subjektu ali organu s seznama ali v njegovo korist, 
-       ne-zamrznitev sredstev ali gospodarskih virov, ki pripadajo osebi, subjektu ali organu s seznama, ali so v njihovi lasti, ali s katerimi razpolagajo ali so pod njihovim nadzorom,
-       omogočanje vstopa fizičnim osebam s seznama na ozemlje države članice ali njihovega tranzita prek ozemlja države članice,
-       sklepanje ali nadaljevanje transakcij s tretjo državo, organi tretje države ali subjekti ali organi, ki so neposredno ali posredno v lasti ali pod nadzorom tretje države ali organov tretje države, vključno s podeljevanjem ali nadaljnjim izvajanjem javnih ali koncesijskih pogodb,
-       trgovanje z blagom ter njegov uvoz, izvoz, prodaja, nakup, prenos, tranzit ali prevoz ter zagotavljanje posredniških storitev, tehnične pomoči ali drugih storitev v zvezi z navedenim blagom,
-       zagotavljanje finančnih storitev ali opravljanje finančnih dejavnosti,
-       opravljanje vseh storitev, ki niso storitve iz prejšnje alineje.
 
Države članice lahko določijo, da navedena ravnanja ne predstavljajo kaznivega dejanja, če gre za premoženje v vrednosti manj kot 10.000 evrov; hkrati pa morajo zagotoviti, da se prag 10.000 evrov ali več lahko doseže tudi z nizom ravnanj, ki so povezana in iste vrste, kadar ta ravnanja izvede isti storilec.
 
Treba je tudi zagotoviti, da trgovanje z blagom ter njegov uvoz, izvoz, prodaja, nakup, prenos, tranzit ali prevoz ter zagotavljanje posredniških storitev, tehnične pomoči ali drugih storitev predstavlja kaznivo dejanje tudi, če je storjeno iz hude malomarnosti, kadar se to ravnanje nanaša na blago s Skupnega seznama vojaškega blaga Evropske unije ali na blago z dvojno rabo iz prilog I in IV k Uredbi (EU) 2021/821 Evropskega parlamenta in Sveta z dne 20. maja 2021 o vzpostavitvi režima Unije za nadzor izvoza, posredovanja, tehnične pomoči, tranzita in prenosa blaga z dvojno rabo (UL L 206 z dne 11. 6. 2021).
 
Direktiva (EU) 2024/1226 v 3. členu določa tudi kaznivo dejanje izogibanja omejevalnim ukrepom:
  
-       z uporabo sredstev ali gospodarskih virov, ki bi jih bilo treba na podlagi omejevalnega ukrepa zamrzniti, ki so neposredno ali posredno v lasti, s katerimi razpolagajo ali so pod nadzorom osebe, subjekta ali organa s seznama, ali prenosom teh sredstev ali gospodarskih virov na tretjo osebo ali njihovo odtujitvijo kako drugače, z namenom, da se ta sredstva ali gospodarski viri prikrijejo;
-       z zagotavljanjem napačnih ali zavajajočih informacij za prikrivanje dejstva, da je oseba, subjekt ali organ s seznama končni lastnik sredstev ali gospodarskih virov, ki jih je treba na podlagi omejevalnega ukrepa zamrzniti, ali upravičenec do njih;
-       s tem, da fizična oseba s seznama ali zastopnik subjekta ali organa s seznama ne izpolni obveznosti, ki predstavlja omejevalni ukrep, da pri pristojnih upravnih organih poroča o sredstvih ali gospodarskih virih pod jurisdikcijo države članice, ki jim pripadajo, so v njihovi lasti ali s katerimi razpolagajo ali so pod njihovim nadzorom;
-       z neizpolnjevanjem obveznosti, ki predstavlja omejevalni ukrep, da se pristojnim upravnim organom zagotovijo informacije o zamrznjenih sredstvih ali gospodarskih virih ali o sredstvih ali gospodarskih virih na ozemlju držav članic, ki pripadajo osebam, subjektom ali organom s seznama, so v njihovi lasti ali s katerimi razpolagajo ali so pod njihovim nadzorom ter niso bili zamrznjeni, kadar so bile te informacije pridobljene pri opravljanju poklicne dolžnosti.

V 5. členu Direktiva (EU) 2024/1226 predpisuje minimalne kazni, ki naj bodo predpisane za obravnavana kazniva dejanja. V zvezi s kaznivimi dejanji, ki se nanašajo na premoženje do 100.000 evrov, zgolj predpisuje, da mora biti zanje v posebnem maksimumu predpisana kazen zapora. Če gre za kazniva dejanja v zvezi s premoženjem nad 100.000 evrov, pa mora biti v posebnem maksimumu predpisana kazen najmanj petih let zapora.

V zvezi s kaznivim dejanjem omogočanja vstopa fizičnim osebam s seznama na ozemlje države članice ali njihovega tranzita prek ozemlja države članice mora biti predpisana kazen najmanj treh let zapora v posebnem maksimumu.
 
Glede trgovanja z blagom ter njegov uvoz, izvoz, prodaja, nakup, prenos, tranzit ali prevoz ter zagotavljanje posredniških storitev, tehnične pomoči ali drugih storitev, če se to ravnanje nanaša na blago s Skupnega seznama vojaškega blaga Evropske unije ali na blago z dvojno rabo iz prilog I in IV k Uredbi (EU) 2021/821 Evropskega parlamenta in Sveta z dne 20. maja 2021 o vzpostavitvi režima Unije za nadzor izvoza, posredovanja, tehnične pomoči, tranzita in prenosa blaga z dvojno rabo, mora ne glede na vrednost biti predpisana kazen zapora najmanj petih let v posebnem maksimumu.
 
Tudi v zvezi s pragom vrednosti premoženja nad 100.000 evrov je treba v predpisih zagotoviti, da se ta lahko doseže tudi z nizom ravnanj, ki so povezana in iste vrste, kadar ta ravnanja izvede isti storilec.
 
Prav tako je za obravnavana kazniva dejanja treba poleg zaporne omogočiti tudi izrek denarne kazni. Možnost za izrek prepovedi opravljanja dejavnosti, poklicev in funkcij ter prepoved pridobitve ali izguba določenih dovoljenj, ki jih prav tako predvideva 5. člen Direktive (EU) 2024/1226, pa so že ustrezno urejeni v okviru instituta pravnih posledic obsodbe iz 78. do 80. člena Kazenskega zakonika (Uradni list RS, št. 50/12 – UPB2, 54/15, 6/16 – UPB2 – popr., 38/16, 27/17, 23/20, 91/20, 95/21, 186/21, 105/22 – ZZNŠPP, 16/23 in 107/24 – odl. US; v nadaljevanju KZ-1), ki se nato določijo v področnih zakonih.
 
Direktiva (EU) 2024/1226 v 8. členu našteva tudi obteževalne okoliščine in vzpostavlja obveznost držav članic Evropske unije, da zagotovijo, da se ena ali več njih v skladu z nacionalnim pravom šteje za obteževalno okoliščino.
 
Obteževalne (in olajševalne) okoliščine v skladu z 49. členom KZ-1 sodišče upošteva pri odmeri kazni v konkretnem primeru. Obravnavane okoliščine so v 49. členu KZ-1 tudi primeroma naštete. Pri tem gre za nedokončen seznam, pa tudi primeri so predpisani tako splošno, da lahko zajamejo tudi nekatere obteževalne okoliščine iz 8. člena Direktive (EU) 2024/1226. Če gre za storitev kaznivega dejanja v hudodelski združbi, ali če dejanje stori javni uslužbenec ali uradna oseba pri opravljanju svojih dolžnosti, pa Posebni del KZ-1 pri kaznivem dejanju pogosto predpisuje tudi kvalificirano obliko.    
 
KZ-1 v 374.a členu že od novele KZ-1B (Uradni list RS, št. 91/11) dalje določa kaznivo dejanje kršitve omejevalnih ukrepov. Iz besedila navedenega člena izhaja, da veljavni člen KZ-1 vključuje veliko okoliščin (znakov) kaznivih dejanj, ki jih določa Direktiva (EU) 2024/1226. Tudi predpisani kaznovalni okvir, ki v specialnem maksimumu določa kazen zapora do petih let, pomeni najvišjo kazen zapora, ki jo za kvalificirane oblike kaznivih dejanj predpisuje navedena direktiva, in glede na širino razpona (od šestih mesecev do petih let) omogoča sodiščem, da v skladu s splošnimi pravili za odmero kazni (49. člen KZ-1) v konkretnem primeru izrečejo ustrezno kazen tudi glede na vrednost oziroma vrsto obravnavanega premoženja. 
 
Ne glede na navedeno pa predlagatelj ocenjuje, da je treba obravnavana kazniva dejanja tako kršitev kot tudi izogibanja omejevalnim ukrepom po Direktivi (EU) 2024/1226 določiti veliko bolj podrobno in tudi ločevati temeljne, privilegirane in kvalificirane oblike kaznivih dejanj tako glede na obliko in vrednost premoženja kot deloma tudi glede na vrsto krivde ter kazni zapora kumulativno dodati še izrek denarne kazni.
 
Glede navedbe in opredelitve »sredstev ali gospodarskih virov«, ki jo uporablja Direktiva (EU) 2024/1226, predlagatelj ocenjuje, da v predlaganih spremembah in dopolnitvah ustrezno nadomestiti z »Blago, tehnologija, denar ali premoženje«, kar je uporabljena terminologija že v veljavnem 374.a členu KZ-1 in zajema vse vrste oziroma oblike premoženja tako v lasti fizičnih oseb kot tudi gospodarskih subjektov oziroma pravnih oseb.
 
»Premoženje« oziroma posegi vanj so namreč znak tudi številnih drugih kaznivih dejanj v Posebnem delu KZ-1. V 109. in 245. členu KZ-1 je uporabljeno besedilo »denar ali premoženje«; v 135., 209., 211., 213., 215. in 223. členu pa »(lastno ali tuje) premoženje«; podobna besedila se uporabljajo tudi v poglavjih kaznivih dejanj zoper gospodarstvo, zoper vojaško dolžnost, zoper javni red in mir, zoper splošno varnost ljudi in premoženja ter zoper varnost javnega prometa. Znak kaznivega dejanja je pogosto tudi »premoženjska korist«, ki je z vidika velikosti obrazložena v devetem odstavku 99. člena KZ-1.
 
Glede na razvoj vrst premoženja (na primer opredmeteno, neopredmeteno) po oceni predlagatelja v navedene pojme sodijo vse – torej tudi novejše – oblike premoženja oziroma vse, kar ima ekonomsko vrednost, vendar je zaradi nedvoumnosti vsebine pojma treba v 99. členu KZ-1, ki določa pomen izrazov v zakoniku, predlagati nov odstavek, ki bo jasno – vendar zgolj primeroma –  opredelil vrste premoženja, kar bo smiselno uporabno tudi v zvezi z drugimi navedenimi podobnimi opredelitvami v KZ-1.   
 
V skladu z 20. členom Direktive (EU) 2024/1226 bi bilo njene določbe treba v slovenski pravni red prenesti do 20. 5. 2025. Kot je znano, so bili v lanskem letu v zakonodajni postopek vloženi štirje predlogi novel KZ-1 – trije s strani poslancev, en pa s strani Vlade Republike Slovenije (v zakonodajni postopek vložen v februarju 2025). Vendar se nobeden od teh predlogov novel v zakonodajnem postopku ni mogel obravnavati, saj je njihov vrstni red v skladu z interpretacijo 117. člena Poslovnika Državnega zbora (Uradni list RS, št. 92/07 – UPB1, 105/10, 80/13, 38/17, 46/20, 105/21 – odl. US, 111/21, 58/23 in 35/24; v nadaljevanju PoDZ-1) blokiral najprej Predlog Zakona o pomoči pri prostovoljnem končanju življenja (ki je spreminjal kaznivo dejanje iz 120. člena KZ-1), nato referendum v zvezi z uveljavitvijo tega zakona in potem še tožba, ki je bila v zvezi z rezultatom referenduma vložena na Vrhovno sodišče Republike Slovenije. V marcu 2026 je Vrhovno sodišče Republike Slovenije o tožbi odločilo, tako je bil postopek z navedenim zakonom končan. Isto usodo ne-obravnave v zakonodajnem postopku bi torej delil tudi predlog novele, ki bi ga Vlada Republike Slovenije vložila zaradi implementacije Direktive (EU) 2024/1226.
 
Nadalje so 22. 3. 2026 v Republiki Slovenije potekale redne parlamentarne volitve v Državni zbor Republike Slovenije, dne 10. 4. 2026 pa je potekala konstitutivna seja nove sestave Državnega zbora Republike Slovenije. Torej se je s prenehanjem mandata prejšnje sestave Državnega zbora Republike Slovenije postopek v zvezi z vsemi predlogi novel KZ-1 zaključil z nesprejemom (154. člen PoDZ-1).
 
Evropska komisija je zaradi ne-implementacije Direktive (EU) 2024/1226 v slovenski pravni red v letu 2025 začela postopek z opominom proti Republiki Sloveniji, 11. 3. 2026 pa je izdala obrazloženo mnenje v predsodnem postopku (št. INFR(2025)0250 C(2026)1137 final).
 
Vlada Republike Slovenije je odgovor sprejela s sklepom št. 54204-17/2026/2 z dne 11. 5. 2026 in ga posredovala Evropski komisiji. Iz odgovora izhaja veljavna delno skladna ureditev v KZ-1, pojasnilo v zvezi z zakonodajnimi postopki, ki so se nanašali na spremembe in dopolnitve KZ-1 v lanskem letu, ter zaveza o čimprejšnjem sprejemu predloga novele KZ-1, saj je bila priprava potrebnih sprememb in dopolnitev KZ-1, ki so predlagane s tem Predlogom zakona, v zaključni fazi. 
 
Glede na navedeno je nujen čimprejšnji sprejem tega Predloga zakona, saj se bo tako Republika Slovenija izognila denarni kazni, ki jo lahko naloži Sodišče Evropske unije.

2.	CILJI, NAČELA IN POGLAVITNE REŠITVE PREDLOGA ZAKONA
2.1	Cilji

Glede na to, da je Evropska komisija 11. 3. 2026 izdala obrazloženo mnenje v predsodnem postopku (št. INFR(2025)0250 C(2026)1137 final) zaradi ne-implementacije Direktive (EU) 2024/1226, je nujen čimprejšnji sprejem tega Predloga zakona, saj se bo tako Republika Slovenija izognila denarni kazni, ki jo lahko naloži Sodišče Evropske unije.
 
Cilj Predloga zakona je prenos Direktive (EU) 2024/1226 v slovenski pravni red.

Kazalniki za spremljanje doseganja cilja oziroma merila, po katerih se bo izvajalo vrednotenje učinkov: sprejet predpis.

2.2	Načela

V Predlogu zakona sta upoštevani načeli sorazmernosti pri predpisovanju kazenskih sankcij in individualizacije pri izrekanju kazenskih sankcij.
 
S predlaganimi spremembami in dopolnitvami KZ-1, ki pomenijo implementacijo določb Direktive (EU) 2024/1226, se uresničujeta 8. in 153. člen Ustave Republike Slovenije (Uradni list RS, št. 33/91-I, 42/97, 66/00, 24/03, 69/04, 68/06, 47/13, 75/16, 92/21 in 98/25; v nadaljevanju Ustava), ki med drugim določata, da morajo biti zakoni in drugi predpisi v skladu s splošno veljavnimi načeli mednarodnega prava in z mednarodnimi pogodbami, ki obvezujejo Republiko Slovenijo. 
 

2.3	Poglavitne rešitve

 a)    Predstavitev predlaganih rešitev
 
- konkreten opis predlaganih rešitev:
 
Na podlagi določb Direktive (EU) 2024/1226, ki so predstavljene v 1. točki uvodne obrazložitve, so s Predlogom zakona predlagane spremembe in dopolnitve veljavnega 374.a člena KZ-1, ki določa kaznivo dejanje kršitve omejevalnih ukrepov, predlagan pa je tudi nov 374.b člen KZ-1.
 
Predlagan je nov deseti odstavek 99. člena KZ-1, v katerem je glede na razloge iz 1. točke te uvodne obrazložitve za potrebe KZ-1 določen pomen izraza »premoženje«, vendar gre v predlagani definiciji za nedokončen spisek možnih oblik, ki se mora v konkretnih primerih oziroma v primeru različnih kaznivih dejanj uporabljati smiselno tako glede na vsebino kaznivega dejanja kot tudi glede na obliko navedbe premoženja, ki ni v vseh kaznivih dejanjih enaka.
 
Direktiva (EU) 2024/1226 namreč uporablja besedno zvezo »sredstva ali gospodarski viri«, KZ-1 pa – med drugim – besedne zveze »denar ali premoženje«, »premoženje«, »lastno ali tuje premoženje«, »premoženjska korist« in v veljavnem 374.a členu KZ-1 »blago, tehnologija, denar ali premoženje«. Razumljivo je, da navedba premoženja v kaznivih dejanjih zajema vse vrste premoženja tako v lasti fizičnih oseb kot tudi gospodarskih subjektov oziroma pravnih oseb in – glede na razvoj vrst premoženja (na primer opredmeteno, neopredmeteno) – tudi novejše vrste premoženja. Zaradi nedvoumnosti vsebine pojma pa je v 99. členu KZ-1, ki določa pomen izrazov v zakoniku, predlagan nov odstavek, ki bo primeroma opredelil vrste premoženja, kar bo smiselno uporabno tudi v zvezi z drugimi navedenimi podobnimi opredelitvami v KZ-1.  
 
K prvemu odstavku 374.a člena KZ-1 so predlagani še nekateri novi znaki kaznivega dejanja tako, da so izrecno inkriminirani tudi nakup blaga, tehnologije, denarja ali drugega premoženja, za katerega veljajo omejevalni ukrepi, ter omogočanje njihovega tranzita čez državo, pa tudi nudenje tehnične pomoči in zagotavljanje storitev v zvezi s tem.
 
Po veljavni ureditvi je kaznivo dejanje kršitve omejevalnih ukrepov po 374.a členu KZ-1 podano le, če je storilec z dejanjem pridobil veliko premoženjsko korist (več kot 50.000 evrov). Direktiva (EU) 2024/1226 obstoja kaznivega dejanja ne veže na pridobitev premoženjske koristi s strani storilca, ampak na vrednost blaga, tehnologije, denarja ali drugega premoženja, za katerega veljajo omejevalni ukrepi, ki so prekršeni. Direktiva (EU) 2024/1226 omogoča, da države dejanj v zvezi s takim premoženjem do vrednosti 10.000 evrov ne določijo kot kaznivih dejanj, ampak jih kaznujejo z drugimi kaznovalnimi ali upravnimi sankcijami. V Republiki Sloveniji je ustrezen področni predpis Zakon o omejevalnih ukrepih, ki jih Republika Slovenija uvede ali izvaja skladno s pravnimi akti in odločitvami, sprejetimi v okviru mednarodnih organizacij (Uradni list RS, št. 127/06 in 44/22; v nadaljevanju ZOUPAMO), ki v 10.a členu določa prekrške.
 
Glede na navedeno je v prvem odstavku 374.a člena KZ-1 predlagano črtanje pridobitve velike premoženjske koristi ter nadomeščeno s tem, da je temeljno kaznivo dejanje podano, če gre za premoženje v vrednosti od 10.000 evrov do 100.000 evrov. Ker je kazen do najmanj petih let zapora v specialnem maksimumu, ki je predpisana v prvem odstavku 374.a člena KZ-1, po Direktivi (EU) 2024/1226 predvidena za kvalificirane oblike kaznivega dejanja, je predlagano znižanje predpisane kazni po prvem odstavku 374.a člena KZ-1 na od treh mesecev do treh let. Izrecno je kumulativno določen tudi izrek denarne kazni, kar Direktiva (EU) 2024/1226 predvideva v zvezi z vsemi oblikami kaznivih dejanj.
 
V predlaganih novih drugem do devetem odstavku 374.a člena KZ-1 so določene še naslednje oblike kaznivega dejanja kršitve omejevalni ukrepov:
 
-       v drugem odstavku je določena storitev kaznivega dejanja v zvezi z vojaškim orožjem in opremo ter drugimi obrambnimi proizvodi iz Skupnega seznama vojaškega blaga Evropske unije ali v zvezi z blagom oziroma tehnologijo za dvojno rabo iz prilog I in IV k Uredbi (EU) 2021/821, katerega storilec se ne glede na vrednost takega blaga oziroma tehnologije kaznuje z zaporom od šestih mesecev do petih let in denarno kaznijo, kot zahteva Direktiva (EU) 2024/1226. Navedenemu je dodana še storitev kaznivega dejanja v zvezi z vojaškim orožjem in opremo ter drugimi obrambnimi proizvodi po slovenskih predpisih, ki urejajo področje obrambe, in civilnim orožjem, kakor je opredeljeno v zakonu, ki ureja orožje. Enako določa tudi 8. člen ZOUPAMO, saj je smiselno določiti kaznivo dejanje za vse vrste orožja, ker se embargi na orožje nanašajo na različne vrste orožja. Tudi »oprema, ki bi se lahko uporabila za notranjo represijo, kakor je opredeljena v predpisih, ki se v skladu s pravno ureditvijo mednarodnih organizacij v Republiki Sloveniji uporabljajo neposredno« je dodana enako, kot je opredeljena v 8. členu ZOUPAMO. V zvezi z blagom oziroma tehnologijo za dvojno rabo ni uporabljena navezava na prilogi I in IV k Uredbi (EU) 2021/821, kot to določa Direktiva (EU) 2024/1226, ampak je uporabljena splošnejša dikcija »kakor sta opredeljena v predpisih, ki se v skladu s pravno ureditvijo mednarodnih organizacij uporabljajo neposredno« zato, da so pokrite tudi morebitne spremembe ureditve v pravu Evropske unije;
-       v tretjem odstavku je določena kaznivost storitve kaznivega dejanja iz drugega odstavka iz malomarnosti. Direktiva (EU) 2024/1226 sicer predpisuje kaznivost storitve tega dejanja iz hude malomarnosti, vendar Splošni del KZ-1 take oblike malomarnosti ne določa, opredeljuje pa zavestno in nezavestno malomarnost. Pri tako imenovanih malomarnostnih kaznivih dejanjih v Posebnem delu KZ-1 gre vedno za kaznivost obeh oblik malomarnosti – torej z navedbo storitve »iz malomarnosti«, zato je v izogib nejasnostim taka sistematika spoštovana tudi pri obravnavanem kaznivem dejanju. Ker je malomarnost blažja oblika krivde kot pa naklep, je predlagana  ustrezno nižja kazen zapora od treh mesecev do treh let in denarna kazen. Glede na prvi odstavek 34. člena KZ-1, ki določa splošno kaznivost poskusa, je treba v zvezi s tem kaznivim dejanjem posebej določiti tudi kaznivost poskusa kaznivega dejanja. Poskus ostalih oblik kaznivih dejanj po tem členu je glede na predpisane kaznovalne okvirje in naklepno storitev kazniv že po splošni določbi prvega odstavka 34. člena KZ-1; 
-       v četrtem odstavku je predlagana nova oblika storitve kaznivega dejanja kršitve omejevalnih ukrepov, ki jo stori tisti, ki v nasprotju z omejitvami iz omejevalnih ukrepov sklene ali nadaljuje transakcijo oziroma posel, vključno z podeljevanjem, sklepanjem ali nadaljnjim izvajanjem javnih ali koncesijskih pogodb, s tretjo državo ali z njenimi organi, ali s subjekti ali organi, ki so neposredno ali posredno v lasti ali pod nazorom tretje države ali njenih;
-       kaznivi dejanji po prvem in četrtem odstavku sta vezani na vrednost premoženja od 10.000 do 100.000 evrov, v petem odstavku pa je predpisano, da je kaznivo dejanje podano tudi, kadar storilec z več enakimi ali istovrstnimi povezanimi dejanji iz prvega ali četrtega odstavka doseže vrednost blaga, tehnologije, denarja, premoženja, transakcij oziroma poslov v vrednosti od 10.000 evrov do 100.000 evrov. KZ-1 sicer v določbah Splošnega dela opredeljuje institut nadaljevanega kaznivega dejanja (54. člen KZ-1), vendar med znaki takih dejanj določa storitev  »iz koristoljubnosti ali oškodovalnih nagibov« in iti mora za »premoženjska kazniva dejanja«, ki pomenijo »enotno dejavnost«. Direktiva (EU) 2024/1226 pa določa le, da gre za istega storilca in »niz ravnanj, ki so povezana in iste vrste«, zato je potrebna posebna določba. Enako tudi v zvezi s premoženjem v vrednosti več kot 100.000 evrov in obema situacijama v kaznivem dejanju izogibanja omejevalnim ukrepom;
-       v šestem odstavku je predpisana kvalificirana oblika kaznivega dejanja iz prvega odstavka, če gre pri kaznivem dejanju za premoženje v vrednosti več kot 100.000 evrov. Enako tudi v zvezi s kaznivim dejanjem po četrtem odstavku;
-       v skladu s sedmim odstavkom je kaznivo dejanje podano tudi, če storilec z več enakimi ali istovrstnimi povezanimi dejanji iz prvega ali četrtega odstavka doseže vrednost premoženja, transakcij oziroma poslov več kot 100.000 evrov;
-       po osmem odstavku stori kaznivo dejanje tudi tisti, ki osebi s seznama, za katero veljajo omejevalni ukrepi, omogoči vstop na ozemlje ali tranzit čez ozemlje države članice Evropske unije;
-       v devetem odstavku so predpisane še kvalificirane oblike storitve navedenih kaznivim dejanj v hudodelski združbi, ali če dejanje stori javni uslužbenec ali uradna oseba pri opravljanju svojih dolžnosti, s sorazmernimi kaznovalnimi okvirji;
-       v desetem odstavku je po vzoru sedmega odstavka 250. člena KZ-1 v izogib nejasnostim v praksi predpisan način določanja vrednosti blaga, tehnologije, denarja ali premoženja po njihovi tržni vrednosti na območju Republike Slovenije;
-       v enajstem odstavku je zgolj novemu besedilu člena prilagojen veljavni drugi odstavek 374.a člena KZ-1, ki predpisuje obvezen odvzem blaga, tehnologije, denarja in drugega premoženja.
 
S predlaganim novim 374.b členom KZ-1 je v skladu z Direktivo (EU) 2024/1226 določeno kaznivo dejanje izogibanja omejevalnim ukrepom.
 
Kaznivo dejanje po prvem odstavku stori tisti  se v nasprotju z omejitvami, ki so določene v predpisih o izvrševanju omejevalnih ukrepov, izogiba omejevalnim ukrepom s tem, da:
 
-       fizična oseba s seznama ali zastopnik subjekta ali organa s seznama ne izpolni obveznosti, ki predstavlja omejevalni ukrep, da pristojnim organom poroča o blagu, tehnologiji, denarju ali premoženju pod jurisdikcijo države članice, ki jim pripadajo, so v njihovi lasti ali s katerimi razpolagajo ali so pod njihovim nadzorom v vrednosti od 10.000 evrov do 100.000 evrov;
-       ne izpolni obveznosti, ki predstavlja omejevalni ukrep Evropske unije, da se pristojnim organom zagotovi informacije o zamrznjenih blagu, tehnologiji, denarju ali premoženju na ozemlju držav članic v vrednosti od 10.000 evrov do 100.000 evrov, ki pripadajo osebam, subjektom ali organom s seznama, so v njihovi lasti ali s katerimi razpolagajo ali so pod njihovim nadzorom ter niso bili zamrznjeni, kadar so bile te informacije pridobljene pri opravljanju poklicne dolžnosti.
 
Predpisana je kazen zapora do šestih mesecev in denarna kazen.
 
Po predlaganem drugem odstavku se enako kaznuje tisti, ki z več enakimi ali istovrstnimi povezanimi dejanji doseže vrednost blaga, tehnologije, denarja ali premoženja v vrednosti od 10.000 evrov do 100.000 evrov.
 
Če gre za blago, tehnologijo, denar ali premoženje v vrednosti več kot 100.000 evrov, je v tretjem odstavku predpisana strožja kazen v skladu s 5. členom Direktive (EU) 2024/1226.
 
Enaka kazen je v četrtem odstavku predpisana za tistega, ki z več enakimi ali istovrstnimi povezanimi dejanji iz prvega odstavka doseže vrednost blaga, tehnologije, denarja ali premoženja več kot 100.000 evrov.
 
Kaznivo dejanje po petem odstavku stori tisti, ki se v nasprotju z omejitvami, ki so določene v predpisih o izvrševanju omejevalnih ukrepov, izogiba omejevalnim ukrepom s tem, da:
 
-       uporabi blago, tehnologijo, denar ali premoženje v vrednosti od 10.000 evrov do 100.000 evrov, ki bi jih bilo treba na podlagi omejevalnega ukrepa zamrzniti in so neposredno ali posredno v lasti, s katerimi razpolagajo ali so pod nadzorom osebe, subjekta ali organa s seznama, ali njihovim prenosom na tretjo osebo ali njihovo odtujitvijo kako drugače, z namenom, da se prikrijejo;
-       zagotovi napačne ali zavajajoče informacije za prikrivanje dejstva, da je oseba, subjekt ali organ s seznama končni lastnik blaga, tehnologije, denarja ali premoženja v vrednosti od 10.000 evrov do 100.000 evrov, ki jih je treba na podlagi omejevalnega ukrepa zamrzniti, ali upravičenec do njih.
 
Predpisana je kazen zapora od treh mesecev do treh let in denarna kazen.
 
Tudi v zvezi s tem dejanjem predlagani šesti odstavek določa, da se enako kaznuje, kdor z več enakimi ali istovrstnimi povezanimi dejanji iz petega odstavka tega člena doseže vrednost blaga, tehnologije, denarja ali premoženja v vrednosti od 10.000 evrov do 100.000 evrov.
 
Tudi v zvezi s kaznivim dejanjem iz petega odstavka je v sedmem odstavku predpisana kvalificirana oblika, če gre za blago, tehnologijo, denar ali premoženje v vrednosti več kot 100.000 evrov. V osmem odstavku je tudi za to obliko kaznivega dejanja predpisano, da se enako kaznuje, kdor z več enakimi ali istovrstnimi povezanimi dejanji iz petega odstavka tega člena doseže vrednost blaga, tehnologije, denarja ali premoženja v vrednosti več kot 100.000 evrov.
 
V devetem odstavku so predpisane kvalificirane oblike storitve navedenih kaznivim dejanj v hudodelski združbi, ali če dejanje stori javni uslužbenec ali uradna oseba pri opravljanju svojih dolžnosti, s sorazmernimi kaznovalnimi okvirji.
 
V desetem odstavku je glede na predvidene kaznovalne okvirje posebej predpisana kaznivost poskusa kaznivih dejanj iz prvega, drugega, tretjega in četrtega odstavka. Poskus ostalih oblik kaznivih dejanj po tem členu je glede na predpisane kaznovalne okvirje kazniv že po splošni določbi prvega odstavka 34. člena KZ-1.  
 
V enajstem odstavku je po vzoru sedmega odstavka 250. člena KZ-1 v izogib nejasnostim v praksi predpisan način določanja vrednosti blaga, tehnologije, denarja ali premoženja po njihovi tržni vrednosti na območju Republike Slovenije;
 
V dvanajstem odstavku je predpisan še obvezen odvzem blaga, tehnologije, denarja in premoženja.
 
- variantne rešitve, ki so bile proučevane, in utemeljitev predlagane rešitve: /
 
b)    Način reševanja:
 
- vprašanja, ki se bodo urejala s predlaganim zakonom:
 
S Predlogom zakona se v slovenski pravni red prenašajo določbe Direktive (EU) 2024/1226. Posledično je dopolnjeno in deloma spremenjeno kaznivo dejanje kršitve omejevalnih ukrepov iz 374.a člena KZ-1 ter dodano novo kaznivo dejanje izogibanja omejevalnim ukrepom v predlaganem novem 374.b členu KZ-1.
 
- vprašanja, ki se bodo urejala z izvršilnimi predpisi, in seznam izvršilnih predpisov, ki
bodo prenehali veljati: /
 
- vprašanja, ki se bodo urejala drugače, navedite kako (npr. s kolektivnimi pogodbami): /
 
- vprašanja, v katera ni mogoče poseči s predpisi: /
 
- vprašanja, ki jih ni treba več urejati s predpisi: /
 
- vprašanja, ki se bodo urejala s predpisi ter v zvezi s katerimi so bili predhodno opravljeni
poskusi in testi, da se ugotovi, ali je ukrepanje primerno: /
 
c)    Normativna usklajenost predloga zakona:
 
- z veljavnim pravnim redom:
 
Predlog zakona je skladen z določbami Ustave s področja kazenskega prava in z načeli Splošnega dela KZ-1.
 
- s splošno veljavnimi načeli mednarodnega prava in mednarodnimi pogodbami, ki zavezujejo
Republiko Slovenijo:
 
Predlagane spremembe in dopolnitve so v skladu z veljavnimi načeli mednarodnega prava in mednarodnimi pogodbami, ki zavezujejo Republiko Slovenijo, saj v pretežnem delu pomenijo prav njihovo implementacijo oziroma implementacijo pravnega reda Evropske unije na področju omejevalnih ukrepov.
 
- s predpisi, ki jih je tudi treba sprejeti oziroma spremeniti in »paketno« obravnavati: /
 
       č) Usklajenost predloga zakona:
 
- s samoupravnimi lokalnimi skupnostmi:
 
Uskladitev ni predvidena.
 
- s civilno družbo oziroma ciljnimi skupinami, na katere se predlog zakona nanaša
(navedba neusklajenih vprašanj):
 
- s subjekti, ki so na poziv predlagatelja neposredno sodelovali pri pripravi predloga zakona oziroma so dali mnenje (znanstvene in strokovne institucije, nevladne organizacije in posamezni strokovnjaki ter predstavniki zainteresirane javnosti):
 
Usklajenost Predloga zakona izhaja iz obrazložitve, kjer je predstavljeno strokovno usklajevanje.

3.	Ocena finančnih posledic predloga zakona za državni proračun in druga javna finančna sredstva

Predlog zakona nima finančnih posledic za že sprejeti državni proračun niti za druga javnofinančna sredstva. 


4.	Navedba, da so sredstva za izvajanje zakona v državnem proračunu zagotovljena, če predlog zakona predvideva porabo proračunskih sredstev v obdobju, za katero je bil državni proračun že sprejet

Predlog zakona ne predvideva porabe proračunskih sredstev v obdobju, za katero je bil proračun že sprejet.

5.	Prikaz ureditve v drugih pravnih sistemih in prilagojenosti predlagane ureditve pravu Evropske unije

5.1	Prikaz ureditve v drugih pravnih sistemih

/

5.2	Prikaz ureditve v pravnem redu Evropske unije

Predlog zakona je predmet usklajevanja s pravom EU.

	IZJAVA O SKLADNOSTI S PRAVNIM REDOM EU


NASLOV PREDPISA RS

Zakon o spremembah in dopolnitvah Kazenskega zakonika

EVA
2026-2030-0033

AKTI EU, KATERIH PRENOS ALI IZVAJANJE SE ZAGOTAVLJA S PREDPISOM RS

	Št.
	CELEX

	Zadnjič spremenjen z (CELEX)

	1
	32024L1226
	Direktiva (EU) 2024/1226 Evropskega parlamenta in Sveta z dne 24. aprila 2024 o opredelitvi kaznivih dejanj in sankcij za kršitev omejevalnih ukrepov Unije ter spremembi Direktive (EU) 2018/1673

5.3	Prikaz ureditve v posameznih državah članicah Evropske unije

Avstrija

Iz avstrijskega Zakona o sankcijah izhaja, da so dejanja, ki morajo biti določena kot kazniva po Direktivi (EU) 2024/1226, opredeljena v določbah, ki se nanašajo na izvedbene ukrepe v zvezi z omejevalnimi ukrepi, ki zavezujejo Republiko Avstrijo.
 
Tudi v Republiki Avstriji obravnavana dejanja niso kot kazniva določena v Kazenskem zakonu, ampak kar v Zakonu o sankcijah (oziroma o omejevalnih ukrepih). Kaznivo dejanje se nanaša samo na kršitev omejevalnih ukrepov ali izogibanje omejevalnim ukrepom v zvezi s premoženjem nad 100.000 evrov, vse ostalo je določeno kot prekršek.

Hrvaška

Republika Hrvaška je določbe Direktive (EU) 2024/1226 implementirala v Zakon o omejevalnih ukrepih – novela tega zakona je bila sprejeta decembra 2025.
Tudi v Republiki Hrvaški omejevalni ukrepi pomenijo tiste, ki so jih sprejele Evropska unija, Organizacija združenih narodov in druge mednarodne organizacije, ki obvezujejo Republiko Hrvaško.
 
V členu, ki opredeljuje temeljne pojme, so določene vse oblike storitve kaznivih ravnanj in oblike premoženja po Direktivi (EU) 2024/1226.
 
V 21. členu navedenega zakona so določena kazniva dejanja tako, da so dobesedno prevedene vse točke 3. člena Direktive (EU) 2024/1226. Iz člena izhaja, da je za dejanja v zvezi s premoženjem do 100.000 evrov določena kazen zapora od šestih mesecev do petih let, če pa gre za premoženje nad 100.000 evrov, je določena kazen od enega do osmih let zapora.
 
Republika Hrvaška je torej določila strožje kaznovalne okvirje, kot pa jih predpisuje Direktiva (EU) 2024/1226.
 
Navedeno velja tako za kršitev omejevalnih ukrepov kot tudi izogibanje omejevalnim ukrepom.
 
Kaznivost storitve kaznivih dejanj iz malomarnosti je predpisana za vse oblike kaznivih dejanj, ne samo za tista, ki so povezana z vojaško opremo ali blagom za dvojno rabo.
 
Nemčija

Nemški Zakon o prilagoditvi kaznivih dejanj in sankcij za kršitve omejevalnih ukrepov Evropske unije, ki implementira Direktivo (EU) 2024/1226, je bil objavljen 5. 2. 2026.

Več zahtev Direktive (EU) 2024/1226 je zajemala že prej veljavna nemška ureditev, postopki zamenjave vlade pa so zaustavili pravočasno sprejetje predloga zakona, ki bi prenesel del določb direktive. Glede na to je bil rok za prenos tudi v Zvezni republiki Nemčiji zamujen, je Evropska komisija pa je julija 2025 začela postopek za ugotavljanje kršitev.

Nemški zakon po 5. 2. 2026 povečuje število kaznivih dejanj v zvezi z omejevalnimi ukrepi, nekatera dejanja, ki so bila prej opredeljena kot upravni prekrški, so namreč sedaj določena kot kazniva dejanja, nekatere kršitve sankcij pa so na novo določene kot kazniva dejanja.
 
Tako je opravljanje finančnih storitev v nasprotju z omejevalnimi ukrepi, skupaj s kršitvijo drugih prepovedi v finančnem sektorju, določeno kot kaznivo dejanje.
 
Kršitve prepovedi transakcij v nekaterih sektorjih, kot so na primer tiste o najemu nepremičnin, so bile pred 5. 2. 2026 kaznovane z upravnimi globami, po novem pa so določene kot kazniva dejanja.
 
Oddaja ali podaljševanje javnih naročil v nasprotju z omejevalnimi ukrepi, je prav tako na novo določeno kot kaznivo dejanje. Kršitve prepovedi naložb so bile prej upravne kršitve ali prekrški, po 5. 2. 2026 pa so določene kot kazniva dejanja.
 
Kršitev prepovedi transakcij z vojaško opremo in blagom z dvojno rabo je določena kot kaznivo dejanje, tudi, če je storjena iz malomarnosti. Tudi nemški zakon pri kaznivem dejanju iz malomarnosti določa hujšo obliko malomarnosti, ki je v nemškem kazenskopravnem sistemu določena podobno kot v slovenskem – gre za obliko malomarnosti, pri kateri storilec zaradi visoke stopnje neprevidnosti ali brezbrižnosti prezre očitno tveganje storitve kaznivega dejanja, čeprav ima potrebno znanje in veščine za njegovo prepoznavanje.
 
6.	Presoja posledic
6.1	Presoja administrativnih posledic

Predpis nima posledic na tem področju.

6.2	Presoja posledic za okolje, vključno s prostorskimi in varstvenimi vidiki

Predpis nima posledic na tem področju.

6.3	Presoja posledic za gospodarstvo

Predpis nima posledic na tem področju.

6.4	Presoja posledic za socialno področje

Predpis nima posledic na tem področju.

6.5	Presoja posledic za dokumente razvojnega načrtovanja

Predpis nima posledic na tem področju.

6.6	Presoja posledic za druga področja

Predpis nima posledic na tem področju.

6.7	Izvajanje sprejetega predpisa

a) Predstavitev sprejetega zakona:
 
–      ciljnim skupinam (seminarji, delavnice):
 
Sprejeti zakon bo v skladu z ustaljeno prakso po potrebi predstavljen državnim tožilcem in sodnikom na usposabljanjih, ki jih organizira Center za izobraževanje v pravosodju.
 
–      širši javnosti (mediji, javne predstavitve, spletne predstavitve):
 
Predlog zakona je bil hkrati s strokovnim in medresorskim usklajevanjem objavljen na spletnem portalu »e-demokracija«. Drugačna predstavitev sprejetega zakona širši javnosti glede na vsebino ni potrebna.
 
b) Spremljanje izvajanja sprejetega predpisa:
 
–      zagotovitev spremljanja izvajanja predpisa,
–      organi, civilna družba,
–      metode za spremljanje doseganja ciljev,
–      merila za ugotavljanje doseganja ciljev:
 
Ministrstvo za pravosodje bo v skladu s svojimi pristojnostmi spremljalo izvajanje predpisa na podlagi objavljene sodne prakse ter v sodelovanju s pristojnimi organi na podlagi njihovih ugotovitev pri izvajanju določb v praksi. Del sprememb kazenske materialne zakonodaje je namreč vedno povezan z ugotovitvami v praksi policije, državnega tožilstva in sodišča pri obravnavi konkretnih zadev. Prav tako je za področje kazenske materialne zakonodaje pomemben razvoj obravnavanega področja v mednarodnem pravnem redu in pravnem redu Evropske unije, saj mednarodni dokumenti in dokumenti Evropske unije zaradi načela zakonitosti v kazenskem pravu v notranjem pravnem redu ne morejo biti neposredno uporabljivi.
 
–      časovni okvir spremljanja za pripravo poročil:
 
Glede na vsebino Predloga zakona ne bo potrebna priprava poročil. Če bodo v praksi ugotovljene pomanjkljivosti predlaganih določb, bo Ministrstvo za pravosodje to ugotovilo v sodelovanju s pristojnimi organi.
 
–      roki za pripravo poročil o izvajanju zakona, doseženih ciljih in nadaljnjih ukrepih:
 
Glede na vsebino predloga poročila o izvajanju zakona in doseženih ciljih niso potrebna.

7.	Prikaz sodelovanja javnosti

Gradivo je bilo predmet sodelovanja z javnostjo.

Datum objave na portalu eDemokracija in posredovanja v strokovno usklajevanje:
22. 5. 2026

Na gradivo so bila podana mnenja, predlogi in pripombe.

V razpravo vključeni subjekti:
Vrhovno sodišče Republike Slovenije, Vrhovno državno tožilstvo Republike Slovenije, Generalna policijska uprava, Odvetniška zbornica Slovenije, Evropska pravna fakulteta v Novi Gorici, Urad Republike Slovenije za preprečevanje pranja denarja

Obrazložitev upoštevanja mnenj, predlogov in pripomb v razpravo vključenih subjektov:

Vrhovno sodišče Republike Slovenije:
 
Iz dopisa Službe za zakonodajo pri Vrhovnem sodišču Republike Slovenije izhaja, da k Predlogu zakona nima predlogov in pripomb.
 
Vrhovno državno tožilstvo Republike Slovenije:
 
Razume razlog za kratek rok, ki je bil določen za strokovno usklajevanje in pripominja, da ne omogoča poglobljene analize posredovanega gradiva. Podpira harmonizacijo opredelitve kršitve omejevalnih ukrepov, a opozarja, da količina izvršitvenih oblik lahko vpliva tudi na preglednost in jasnost besedila.
 
V zvezi s kaznivostjo dejanja iz zavestne malomarnosti, določeno v tretjem odstavku spremenjenega in dopolnjenega 374.a člena KZ-1, se strinja, da uporaba pojma »huda malomarnost« iz Direktive 2024/1226 ni mogoča z vidika sistemske ureditve Splošnega dela KZ-1. Vendar pa predlagana uporaba le ene od oblik malomarnosti (le zavestna in ne tudi nezavestna) pomeni bistven odmik od ureditve malomarnostnih  kaznivih dejanj v Posebnem delu KZ-1, zato predlaga, da se kaznivo dejanje določi le z navedbo »iz malomarnosti«.
 
Predlog je v predloženem besedilu Predloga zakona upoštevan.
 
Predlaga, da se glede na 8. člen Direktive (EU) 2024/1226 v devetem odstavku spremenjenega in dopolnjenega 374.a člena KZ-1 kvalificirana oblika kaznivega dejanja določi tudi, če je dejanje storila uradna oseba ali javni uslužbenec pri opravljanju svojih dolžnosti.
 
Predlog je upoštevan tako v devetem odstavku 374.a člena kot tudi v devetem odstavku novega 374.b člena KZ-1.
 
V zvezi z uporabo besedila »blago, tehnologija, denar ali premoženje« v obeh predlaganih členih, namesto besedila »sredstev ali gospodarskih virov« po Direktivi (EU) 2024/1226 predlaga, da se glede na sistematiko KZ-1 doda razlagalna določba, po kateri bo jasno, da premoženje zajema vsako opredmeteno ali neopredmeteno, premično ali nepremično premoženje oziroma pravico, ki ima ekonomsko vrednost ali se lahko uporabi za pridobitev sredstev, blaga ali storitev.
 
Menimo sicer, da je iz preostalih določb, ki uporabljajo besedo »premoženje« glede na sistematiko KZ-1 in razvoj obravnavanega področja to jasno, vendar smo zaradi nedvoumnosti v 99. členu KZ-1 predlagali nov odstavek, ki pojasni pomen oziroma vsebino premoženja, ki bo smiselno uporaben tudi v zvezi z opisi drugih kaznivih dejanj, katerih znak je premoženje. Če bi tako pojasnilno določbe dodali le v zvezi z obravnavanima kaznivima dejanjema, bi namreč nastopila dilema, kaj spada v pojem »premoženje« v drugih členih KZ-1, kjer opredelitve ne bi bilo. Glede na različne opredelitve premoženja v členih KZ-1, ki izhajajo iz 1. točke te uvodne obrazložitve, je predlaganim pomen izraza »premoženje« v novem odstavku 99. člena KZ-1 zapisan kot ne-končen seznam različnih oblik.
 
Strinjamo se z opozorilom, da bo treba ustrezno dopolniti oziroma spremeniti tudi Zakon o odgovornosti pravni oseb za kazniva dejanja (Uradni list RS, št. 98/04 – UPB1, 65/08 in 57/12; v nadaljevanju ZOPOKD), ki v večjem delu sicer ustreza tudi določbam Direktive (EU) 2024/1226, zato tudi ni predlagan v postopek hkrati s tem Predlogom zakona, ampak bo predlog sprememb in dopolnitev ZOPOKD pripravljen naknadno.        
 
Izpostavlja, da bi v predlaganih inkriminacijah moralo biti poudarjeno posredno in neposredno ravnanje, saj se v praksi omejevalni ukrepi pogosto obidejo prek povezanih družb, navideznih lastnikov, družinskih članov, posrednikov, tretjih držav in podobno.
 
Predlog je upoštevan.
 
Predlaga tudi, da bi bila v besedilu členov ali vsaj v obrazložitvi kot del premoženja navedena tudi kripto-sredstva, digitalne denarnice in elektronski denar.
 
Tudi v zvezi z navedenim predlogom predlagatelj sicer meni, da je iz preostalih določb, ki uporabljajo besedo »premoženje« glede na sistematiko KZ-1 in razvoj obravnavanega področja to jasno, vendar smo zaradi nedvoumnosti v predlaganem novem odstavku 99. členu KZ-1 kot možno obliko premoženja upoštevali tudi ta predlog.
 
Odvetniška zbornica Slovenije:
 
Meni, da je bil določeni pet-dnevni rok za strokovno usklajevanje prekratek in ni omogočil priprave strokovno utemeljenih pripomb. Poudarja, da strokovna javnost ne more nositi bremena zaostankov države pri pripravi predlogov zakonov, in pričakuje, da bo navedeno stališče vključeno v gradivo v okviru zakonodajnega postopka.
 
Praksa Ministrstva za pravosodje je vedno taka, da v opisu strokovnega usklajevanja navede tudi mnenja in pripombe vseh vključenih organov, z dodanimi obrazložitvami upoštevanja oziroma neupoštevanja njihovih predlogov. Razlogi za kratek rok strokovnega usklajevanja so deloma pojasnjeni v 1. točki te uvodne obrazložitve, dodajamo pa še, da Predlog zakona ureja le eno vsebinsko področje in posledično spremembo in dopolnitev enega člena ter dodajanje enega člena v Posebnem delu KZ-1. Predlagana dopolnitev 99. člena v Splošnem delu KZ-1 pa je posledica strokovnega usklajevanja, kot izhaja zgoraj.
 
Pravna fakulteta v Ljubljani:
 
Opozarja, da krivdna oblika »hude malomarnosti« po Direktivi (EU) 2024/1226 ne ustreza pojmu »zavestne malomarnosti« po KZ-1, kot je bila opredeljena v spremenjenem in dopolnjenem 374.a členu KZ-1, ki je bil posredovan v strokovno in medresorsko usklajevanje. Razločevanje med »zavestno« in »nezavestno« malomarnostjo se namreč osredotoča na subjektivni oziroma psihološki element storilčevega zavedanja dejanja oziroma možnosti nastanka prepovedane posledice, medtem ko se »huda malomarnost« po pravu Evropske unije osredotoča na objektivni element očitnosti oziroma grobosti kršitve. Zato vprašanje ustrezne vpeljave koncepta hude malomarnosti v slovensko kazensko pravo presega pomen konkretne inkriminacije 374.a člena KZ-1, saj je zahtevno in posega v ustaljeno koncepcijo krivde v Splošnem delu KZ-1.
 
Po mnenju predlagatelja ta Predlog zakona z omejeno vsebino, ki jo obravnava, ni pravo mesto za začetek širše strokovne razprave na sistemskem nivoju, ki jo nakazuje povzeto mnenje. Zato je zaenkrat sprejeta odločitev, pojasnjena že v odgovoru na predloge Vrhovnega državnega tožilstva Republike Slovenije, da zaenkrat vztrajamo pri konceptu malomarnostne krivde, ki jo določa Splošni del KZ-1 in je izpeljana pri malomarnostnih oblikah kaznivih dejanj v Posebnem delu KZ-1 – torej je tudi v predlaganih spremembah in dopolnitvah 374.a člena KZ-1 predpisana kaznivost storitve iz malomarnosti (»zavestne« ali »nezavestne«) in ne le iz zavestne malomarnosti, kot je bilo najprej predvideno, kadar gre za kaznivo dejanje v zvezi z orožjem oziroma blagom za dvojno rabo.
 
Urad RS za preprečevanje pranja denarja:
 
Predlaga proučitev, ali je glede na določbe Splošnega dela KZ-1 o kaznivosti poskusa kazniv poskus vseh predlaganih oblik kaznivih dejanj po 374.a in 374.b členu KZ-1, in ne nasprotuje obravnavi in sprejemu Predloga zakona po skrajšanem zakonodajnem postopku.
 
Pojasnjujemo, da je glede na opozorilo ter ureditev v 34. členu KZ-1 posebej določena kaznivost malomarnostne oblike kaznivega dejanja po tretjem odstavku 374.a člena KZ-1 ter kaznivost poskusa dejanj po prvem do četrtem odstavku 374.b člena KZ-1.  
 
Zveza nevladnih organizacij za zaščito živali:
 
Predlaga, da se Predlogu zakona doda še sprememba 341. člena KZ-1, ki določa kaznivo dejanje mučenja živali. 
 
Pojasnjujemo, da smo s predlaganimi spremembami in dopolnitvami 341. člena KZ-1 seznanjeni, saj smo jih prejeli s strani avtorja. Iz uvodnih obrazložitev tega Predloga zakona izhajajo razlogi, zaradi katerih morajo biti predlagane spremembe in dopolnitve s področja omejevalnih ukrepov sprejete čimprej. Zato dopolnjevanje z novimi spremembami in dopolnitvami ni mogoče, saj bi bilo v takem primeru potrebno vsaj ponoviti usklajevanja s pristojnimi organi, vprašljiv pa bi postal tudi predlagani skrajšani zakonodajni postopek. So pa predlagane spremembe in dopolnitve 341. člena KZ-1 vnesene v nabor potrebnih sprememb in dopolnitev, ki bodo ustrezno upoštevane v obširnejši noveli KZ-1, ki se bo obravnavala po rednem zakonodajnem postopku.
 
Registrirani lobist, g. Boris Matić:
 
Predlaga določitev kaznivosti postopka pri oblikah predlaganih kaznivih dejanj, katerih predpisana kazen ne doseže pogoja iz Splošnega dela KZ-1 o kaznivosti poskusa (34. člen KZ-1).
 
Predlog je upoštevan.
 
Predlaga odpravo terminološke nedoslednosti zapisa »pod nazorom« v četrtem odstavku 374.a člena KZ-1.
 
Pravopisna napaka je popravljena.
 
Meni, da v predlaganem 374.b členu KZ-1, kjer gre za vrednosti blaga, tehnologije, denarja ali premoženja nad 100.000 evrov, predpisani kaznovalni okvirji niso usklajeni z Direktivo (EU) 2024/1226.
 
Pojasnjujemo, da točka (a) tretjega odstavka 5. člena Direktive (EU) 2024/1226 za dejanja iz točk (h) (ii) in (iv) prvega odstavka 3. člena Direktive (EU) 2024/1226, ki so urejena v prvem do tretjem odstavku predlaganega 374.b člena KZ-1, za vrednosti nad 100.000 evrov predpisuje kazen najmanj enega leta v posebnem maksimumu. Navedena kazen je torej ustrezno določena v tretjem odstavku 374.b člena KZ-1.
 
Za dejanja iz točk (h) (i) in (ii) prvega odstavka 3. člena Direktive (EU) 2024/1226 pa je v točki (b) tretjega odstavka 5. člena Direktive (EU) 2024/1226 ob vrednosti nad 100.000 evrov res predpisana kazen najmanj petih let zapora v posebnem maksimumu. Gre za dejanja, ki so določena v petem do sedmem odstavku 374.b člena KZ-1 in v sedmem odstavku je za vrednosti nad 100.000 evrov v zvezi s temi dejanji določena kazen zapora od šestih mesecev do petih let in denarna kazen. Glede na navedeno so kaznovalni okvirji za kazniva dejanja po 374.b členu KZ-1 usklajeni z zahtevami Direktive (EU) 2024/1226.  

Poročilo o sodelovanju z javnostjo:
Datum pošiljanja v strokovno usklajevanje: 22. 5. 2026
 
V razpravo so bili vključeni predstavniki naslednjih organov:
- Vrhovno sodišče Republike Slovenije,
- Vrhovno državno tožilstvo Republike Slovenije,
- Generalna policijska uprava,
- Odvetniška zbornica Slovenije,
- Pravna fakulteta v Ljubljani,
- Pravna fakulteta v Mariboru,
- Evropska pravna fakulteta,
- Inštitut za kriminologijo pri Pravni fakulteti v Ljubljani,
- Urad Republike Slovenije za preprečevanje pranja denarja. 
 

8.	Zunanji strokovnjak oziroma pravna oseba, ki je sodelovala pri pripravi predloga zakona

Pri pripravi predpisa ni sodeloval zunanji strokovnjak oziroma pravna oseba.

9.	Navedba, kateri predstavniki predlagatelja bodo sodelovali pri delu državnega zbora in delovnih teles

- g. Mihael Zupančič, minister
- ga. Barbara Levstik Šega, državna sekretarka
- mag. Gašper Dovžan, državni sekretar
- mag. Nina KOŽELJ, generalna direktorica Direktorata za kaznovalno pravo in človekove pravice, Ministrstvo za pravosodje,
- g. Peter PAVLIN, vodja Sektorja za kaznovalno pravo in človekove pravice, Ministrstvo za pravosodje,
- ga. Andreja LANG, višja sekretarka v Sektorju za kaznovalno pravo in človekove pravice.


II.	BESEDILO ČLENOV

Zakon o spremembah in dopolnitvah Kazenskega zakonika
1. člen

	V Kazenskem zakoniku (Uradni list RS, št. 50/12 – uradno prečiščeno besedilo, 54/15, 6/16 – popr., 38/16, 27/17, 23/20, 95/21, 186/21, 105/22 – ZZNŠPP, 16/23 in 107/24 – odl. US) se v 99. členu doda nov deseti odstavek, ki se glasi:


	(10) Premoženje je smiselno zlasti lahko gotovina, čeki, denarne terjatve, menice, denarna nakazila in drugi plačilni instrumenti; vloge pri finančnih institucijah ali drugih subjektih in stanje na računih; vrednostni papirji in dolžniški instrumenti, s katerimi se javno ali zasebno trguje, vključno z delnicami in deleži, certifikati vrednostnih papirjev, obveznicami, dolžniškimi vrednostnimi papirji, nakupnimi boni, zadolžnicami in pogodbami na izvedene finančne instrumente; obresti, dividende ali drugi dohodki iz premoženja ali vrednost, ustvarjena s premoženjem; kripto-sredstva oziroma virtualne valute; vsako drugo opredmeteno ali neopredmeteno, premično ali nepremično premoženje oziroma pravica, ki ima ekonomsko vrednost ali se lahko uporabi za pridobitev sredstev, blaga ali storitev.«.

	Dosedanji deseti, enajsti, dvanajsti in trinajsti odstavek postanejo enajsti, dvanajsti, trinajsti in štirinajsti odstavek.

2. člen

374.a člen se spremeni tako, da se glasi:

»Kršitev omejevalnih ukrepov 
374.a člen 

(1) Kdor v nasprotju z omejevalnimi ukrepi, sprejetimi na podlagi zakona, ki ureja omejevalne ukrepe, ali omejevalnimi ukrepi, ki se v skladu s pravno ureditvijo mednarodnih organizacij v Republiki Sloveniji uporabljajo neposredno, posredno ali neposredno ponudi, proda, kupi, nakaže, prenese, menja, dostavi, uvozi, izvozi, pošlje, omogoči tranzit čez državo ali vnese v državo ali iznese iz nje blago, tehnologijo, denar ali premoženje v vrednosti od 10.000 eurov do 100.000 eurov ali pri tem posreduje, nudi tehnično pomoč, zagotavlja finančne ali druge storitve ali omogoči dostop do takega blaga, tehnologije, denarja ali premoženja ali do koristi od njih ali tega ne onemogoči oziroma zamrzne ali kdor tako blago, tehnologijo, denar ali premoženje protipravno pridobi ali hrani, se kaznuje z zaporom od treh mesecev do treh let in denarno kaznijo.
 
(2) Kdor stori dejanje iz prvega odstavka tega člena v zvezi z vojaškim orožjem in opremo ter drugimi obrambnimi proizvodi, kakor so opredeljeni v Skupnem seznamu vojaškega blaga Evropske unije in predpisih, ki urejajo področje obrambe, ali civilnim orožjem, kakor je opredeljeno v zakonu, ki ureja orožje, ali opremo, ki bi se lahko uporabila za notranjo represijo, kakor je opredeljena v predpisih, ki se v skladu s pravno ureditvijo mednarodnih organizacij v Republiki Sloveniji uporabljajo neposredno, ali v zvezi z blagom oziroma tehnologijo za dvojno rabo, kakor sta opredeljena v predpisih, ki se v skladu s pravno ureditvijo mednarodnih organizacij uporabljajo neposredno, se ne glede na vrednost takega blaga oziroma tehnologije kaznuje z zaporom od šestih mesecev do petih let in denarno kaznijo. 

(3) Kdor stori dejanje iz drugega odstavka tega člena iz malomarnosti, se ne glede na vrednost takega blaga oziroma tehnologije kaznuje z zaporom od treh mesecev do treh let in denarno kaznijo. Poskus je kazniv.

(4) S kaznijo iz prvega odstavka tega člena se kaznuje, kdor v nasprotju z omejitvami iz omejevalnih ukrepov iz prvega odstavka tega člena sklene ali nadaljuje transakcijo oziroma posel, vključno s podeljevanjem, sklepanjem ali nadaljnjim izvajanjem javnih ali koncesijskih pogodb, s tretjo državo ali z njenimi organi, ali s subjekti ali organi, ki so neposredno ali posredno v lasti ali pod nadzorom tretje države ali njenih organov v vrednosti od 10.000 eurov do 100.000 eurov. 

(5) Enako se kaznuje, kdor z več enakimi ali istovrstnimi povezanimi dejanji iz prvega ali četrtega odstavka tega člena doseže vrednost blaga, tehnologije, denarja, premoženja, transakcij oziroma poslov v vrednosti od 10.000 eurov do 100.000 eurov. 

(6) Če gre pri kaznivem dejanju iz prvega odstavka za blago, tehnologijo, denar ali premoženje v vrednosti več kot 100.000 eurov, se storilec kaznuje s kaznijo zapora od šestih mesecev do petih let in denarno kaznijo. Če gre pri kaznivem dejanju iz četrtega odstavka tega člena za transakcijo oziroma posel, vključno s podeljevanjem, sklepanjem ali nadaljnjim izvajanjem javnih ali koncesijskih pogodb, v vrednosti več kot 100.000 eurov, se storilec kaznuje s kaznijo zapora od šestih mesecev do petih let in denarno kaznijo. 

(7) Enako se kaznuje, kdor z več enakimi ali istovrstnimi povezanimi dejanji iz prvega ali četrtega odstavka tega člena doseže vrednost blaga, tehnologije, denarja, premoženja, transakcij oziroma poslov v vrednosti več kot 100.000 eurov. 

(8) Kdor osebi s sankcijskega seznama, za katero veljajo omejevalni ukrepi iz prvega odstavka tega člena, omogoči vstop na ozemlje ali tranzit čez ozemlje države članice Evropske unije, se kaznuje z zaporom od treh mesecev do treh let in denarno kaznijo. 

(9) Če je bilo dejanje iz prvega, četrtega, petega ali osmega odstavka tega člena storjeno v hudodelski združbi, ali če ga je storila uradna oseba ali javni uslužbenec pri opravljanju svojih dolžnosti, se storilec kaznuje z zaporom od šestih mesecev do petih let in denarno kaznijo. Če je bilo dejanje iz drugega, šestega ali sedmega odstavka tega člena storjeno v hudodelski združbi, ali če ga je storila uradna oseba ali javni uslužbenec pri opravljanju svojih dolžnosti, se storilec kaznuje z zaporom od enega do osmih let in denarno kaznijo.  

(10) Vrednost blaga, tehnologije, denarja ali premoženja po tem členu se določa po njihovi tržni vrednosti na območju Republike Slovenije. 

(11) Blago, tehnologijo, denar in premoženje iz prvega, drugega, tretjega, petega, šestega in sedmega odstavka tega člena se vzame.«
3. člen

	
Za 374.a členom se doda nov 374.b člen, ki se glasi:

»Izogibanje omejevalnim ukrepom 
374.b člen 


(1) Kdor se v nasprotju z omejevalnimi ukrepi, sprejetimi na podlagi zakona, ki ureja omejevalne ukrepe, ali omejevalnimi ukrepi, ki se v skladu s pravno ureditvijo mednarodnih organizacij v Republiki Sloveniji uporabljajo neposredno, izogiba omejevalnim ukrepom s tem, da: 

1. fizična oseba s sankcijskega seznama ali zastopnik subjekta ali organa s sankcijskega seznama ne izpolni obveznosti, ki predstavlja omejevalni ukrep, da pristojnim organom poroča o blagu, tehnologiji, denarju ali premoženju pod jurisdikcijo države članice, ki jim pripadajo, so v njihovi lasti ali s katerimi razpolagajo ali so pod njihovim nadzorom v vrednosti od 10.000 eurov do 100.000 eurov;  
2. ne izpolni obveznosti, ki predstavlja omejevalni ukrep, da se pristojnim organom zagotovi informacije o onemogočenem oziroma zamrznjenem blagu, tehnologiji, denarju ali premoženju na ozemlju držav članic v vrednosti od 10.000 eurov do 100.000 eurov, ki pripadajo osebam, subjektom ali organom s sankcijskega seznama, so v njihovi lasti ali s katerimi razpolagajo ali so pod njihovim nadzorom ter niso bili onemogočeni oziroma zamrznjeni, kadar so bile te informacije pridobljene pri opravljanju poklicne dolžnosti, se kaznuje z zaporom do šestih mesecev in denarno kaznijo. 

(2) Enako se kaznuje, kdor z več enakimi ali istovrstnimi povezanimi dejanji iz prvega odstavka tega člena doseže vrednost blaga, tehnologije, denarja ali premoženja v vrednosti od 10.000 eurov do 100.000 eurov. 

(3) Če gre pri kaznivem dejanju iz prvega odstavka tega člena za blago, tehnologijo, denar ali premoženje v vrednosti več kot 100.000 eurov, se storilec kaznuje s kaznijo zapora do enega leta in denarno kaznijo. 

(4) Enako se kaznuje, kdor z več enakimi ali istovrstnimi povezanimi dejanji iz prvega odstavka tega člena doseže vrednost blaga, tehnologije, denarja ali premoženja v vrednosti več kot 100.000 eurov. 

 (5) Kdor se v nasprotju z omejevalnimi ukrepi, sprejetimi na podlagi zakona, ki ureja omejevalne ukrepe, ali omejevalnimi ukrepi, ki se v skladu s pravno ureditvijo mednarodnih organizacij v Republiki Sloveniji uporabljajo neposredno, izogiba omejevalnim ukrepom s tem, da: 

1. uporabi blago, tehnologijo, denar ali premoženje v vrednosti od 10.000 eurov do 100.000 eurov, ki bi jih bilo treba na podlagi omejevalnega ukrepa onemogočiti oziroma zamrzniti in so neposredno ali posredno v lasti, s katerimi razpolagajo ali so pod nadzorom osebe, subjekta ali organa s sankcijskega seznama, ali jih prenese na tretjo osebo ali jih kako drugače odtuji, z namenom, da se prikrijejo; 
2. zagotovi napačne ali zavajajoče informacije za prikrivanje dejstva, da je oseba, subjekt ali organ s sankcijskega seznama končni lastnik blaga, tehnologije, denarja ali premoženja v vrednosti od 10.000 eurov do 100.000 eurov, ki jih je treba na podlagi omejevalnega ukrepa onemogočiti oziroma zamrzniti, ali upravičenec do njih, se kaznuje z zaporom od treh mesecev do treh let in denarno kaznijo. 

(6) Enako se kaznuje, kdor z več enakimi ali istovrstnimi povezanimi dejanji iz petega odstavka tega člena doseže vrednost blaga, tehnologije, denarja ali premoženja v vrednosti od 10.000 eurov do 100.000 eurov. 

(7) Če gre pri kaznivem dejanju iz petega odstavka tega člena za blago, tehnologijo, denar ali premoženje v vrednosti več kot 100.000 eurov, se storilec kaznuje s kaznijo zapora od šestih mesecev do petih let in denarno kaznijo. 

(8) Enako se kaznuje, kdor z več enakimi ali istovrstnimi povezanimi dejanji iz petega odstavka tega člena doseže vrednost blaga, tehnologije, denarja ali premoženja v vrednosti več kot 100.000 eurov. 

(9) Če je bilo dejanje iz prvega, drugega, tretjega ali četrtega odstavka tega člena storjeno v hudodelski združbi, ali če ga je storila uradna oseba ali javni uslužbenec pri opravljanju svojih dolžnosti, se storilec kaznuje z zaporom od treh mesecev do treh let in denarno kaznijo. Če je bilo dejanje iz petega ali šestega odstavka tega člena storjeno v hudodelski združbi, ali če ga je storila uradna oseba ali javni uslužbenec pri opravljanju svojih dolžnosti, se storilec kaznuje z zaporom od šestih mesecev do petih let in denarno kaznijo. Če je bilo dejanje iz sedmega ali osmega odstavka tega člena storjeno v hudodelski združbi, ali če ga je storila uradna oseba ali javni uslužbenec pri opravljanju svojih dolžnosti, se storilec kaznuje z zaporom od enega do osmih let in denarno kaznijo. 

(10) Poskus dejanj iz prvega, drugega, tretjega in četrtega odstavka tega člena je kazniv. 

(11) Vrednost blaga, tehnologije, denarja ali premoženja po tem členu se določa po njihovi tržni vrednosti na območju Republike Slovenije.

(12) Blago, tehnologijo, denar in premoženje iz tega člena se vzame.«
KONČNA DOLOČBA
4. člen

	Ta zakon začne veljati petnajsti dan po objavi v Uradnem listu Republike Slovenije.


Št. 

Ljubljana, dne 

EVA 2026-2030-0033

Državni zbor Republike Slovenije
Zoran Stevanović, predsednik



III.	OBRAZLOŽITEV

K 1. členu:
Po Direktivi (EU) 2024/1226 »sredstva« in »gospodarski viri« pomenijo vsakršno premoženje fizičnih in pravnih oseb. Gre za gotovino, čeke, denarne terjatve, menice, denarna nakazila in druge plačilne instrumente; vloge pri finančnih institucijah ali drugih subjektih, stanja na računih; vrednostne papirje in dolžniške instrumente, s katerimi se javno ali zasebno trguje, vključno z delnicami in deleži, certifikati vrednostnih papirjev, obveznicami, dolžniškimi vrednostnimi papirji, nakupnimi boni, zadolžnicami in pogodbami na izvedene finančne instrumente; obresti, dividende ali druge dohodke iz premoženja ali vrednost, ustvarjeno s premoženjem; kripto-sredstva in podobno ter vsako drugo premoženje, bodisi opredmeteno bodisi neopredmeteno, premično ali nepremično.
 
Predlagatelj v predlaganih spremembah in dopolnitvah 374.a člena ter v novem 374.b členu KZ-1 ohranja navedbo »blago, tehnologija, denar ali premoženje«, kar je uporabljena terminologija že v veljavnem 374.a členu KZ-1 in zajema vse vrste premoženja tako v lasti fizičnih oseb kot tudi gospodarskih subjektov oziroma pravnih oseb.
 
»Premoženje« oziroma posegi vanj so namreč znak tudi številnih drugih kaznivih dejanj v Posebnem delu KZ-1. V 109. in 245. členu KZ-1 je uporabljeno besedilo »denar ali premoženje«; v 135., 209., 211., 213., 215. in 223. členu pa »(lastno ali tuje) premoženje«; podobna besedila se uporabljajo tudi v poglavjih kaznivih dejanj zoper gospodarstvo, zoper vojaško dolžnost, zoper javni red in mir, zoper splošno varnost ljudi in premoženja ter zoper varnost javnega prometa. Znak ali posledica kaznivega dejanja je pogosto tudi »premoženjska korist«, ki je z vidika velikosti obrazložena v devetem odstavku 99. člena KZ-1.
 
Glede na razvoj vrst premoženja (na primer opredmeteno, neopredmeteno, kripto premoženje) po oceni predlagatelja v navedene pojme sodijo vse – torej tudi novejše – vrste premoženja, vendar je zaradi nedvoumnosti vsebine pojma v 99. členu KZ-1, ki določa pomen izrazov v zakoniku, predlagan nov deseti odstavek, ki bo primeroma opredelil vrste premoženja, kar bo smiselno uporabno tudi v zvezi z drugimi navedenimi podobnimi opredelitvami v KZ-1.
 
Beseda »zlasti« na začetku navajanja oblik premoženja pomeni, da ne gre za dokončen seznam mogočih oblik premoženja (po vzoru 49. člena KZ-1 glede obteževalnih in olajševalnih okoliščin). Beseda »smiselno« pa je uporabljena zaradi prej navedenih različnih opredelitev premoženja v členih KZ-1, ki določajo kaznivega dejanja, in zaradi različne vsebine kaznivih dejanj.    
 
Nadaljnji odstavki 99. člena KZ-1 so ustrezno preštevilčeni.

K 2. členu:
Na podlagi določb Direktive (EU) 2024/1226, ki so predstavljene v 1. točki uvodne obrazložitve, so s 1. členom Predloga zakona predlagane spremembe in dopolnitve veljavnega 374.a člena KZ-1, ki določa kaznivo dejanje kršitve omejevalnih ukrepov.
 
K prvemu odstavku 374.a člena KZ-1 so predlagani še nekateri novi znaki kaznivega dejanja tako, da so izrecno inkriminirani tudi nakup blaga, tehnologije, denarja ali drugega premoženja, za katerega veljajo omejevalni ukrepi, ter omogočanje njihovega tranzita čez državo, pa tudi nudenje tehnične pomoči in zagotavljanje storitev v zvezi s tem.
 
Navedba predpisov, iz katerih izhajajo omejevalni ukrepi, je glede na veljavno besedilo prvega odstavka 374.a člena KZ-1 deloma spremenjena oziroma skrajšana, vendar še vedno zajema tako ukrepe iz predpisov mednarodnih organizacij kot tudi tiste, ki jih predvideva ZOUPAMO. Torej ne gre za vsebinsko spremembo.
 
Navedba »zagotavlja finančne ali druge storitve« se nanaša na storitve, katerih zagotavljanje je prepovedano ali omejeno z omejevalnim ukrepom in primeroma lahko pomeni posredniške, tehnične, svetovalne, pravne, računovodske, revizijske, davčne, informacijsko-tehnološke, kripto-imetniške, zavarovalne, logistične, prevozna, nepremičninske, skrbniške, fiduciarne in druge storitve.
 
V opisu kaznivega dejanje je izrecno poudarjena tudi posrednost in neposrednost ravnanja, saj se v praksi omejevalni ukrepi pogosto obidejo prek povezanih družb, navideznih lastnikov, družinskih članov, posrednikov, tretjih držav in podobno. 
 
Po veljavni ureditvi je kaznivo dejanje kršitve omejevalnih ukrepov po 374.a členu KZ-1 podano le, če je storilec z dejanjem pridobil veliko premoženjsko korist (več kot 50.000 evrov). Direktiva (EU) 2024/1226 obstoja kaznivega dejanja ne veže na pridobitev premoženjske koristi s strani storilca, ampak na vrednost blaga, tehnologije, denarja ali drugega premoženja, za katerega veljajo omejevalni ukrepi, ki so prekršeni.
 
Direktiva (EU) 2024/1226 omogoča, da države članice dejanj v zvezi s takim premoženjem do vrednosti 10.000 evrov ne določijo kot kaznivih dejanj, ampak jih kaznujejo z drugimi kaznovalnimi ali upravnimi sankcijami. V Republiki Sloveniji je ustrezen področni predpis ZOUPAMO, ki v 10.a členu določa prekrške.
 
Glede na navedeno je v prvem odstavku 374.a člena KZ-1 predlagano črtanje pridobitve velike premoženjske koristi, kar je nadomeščeno s tem, da je temeljno kaznivo dejanje podano, če gre za premoženje v vrednosti od 10.000 evrov do 100.000 evrov. Ker je kazen do najmanj petih let zapora v specialnem maksimumu, ki je predpisana v prvem odstavku veljavnega 374.a člena KZ-1, po Direktivi (EU) 2024/1226 predvidena za kvalificirane oblike kaznivega dejanja, je predlagano znižanje predpisane kazni po prvem odstavku 374.a člena KZ-1 na od treh mesecev do treh let. Izrecno je kumulativno določen tudi izrek denarne kazni, kar Direktiva (EU) 2024/1226 predvideva v zvezi z vsemi oblikami kaznivih dejanj.
 
V predlaganih novih drugem do devetem odstavku 374.a člena KZ-1 so določene še naslednje oblike kaznivega dejanja kršitve omejevalni ukrepov:
 
-        v drugem odstavku je določena storitev kaznivega dejanja v zvezi z vojaškim orožjem in opremo ter drugimi obrambnimi proizvodi iz Skupnega seznama vojaškega blaga Evropske unije ali v zvezi z blagom oziroma tehnologijo za dvojno rabo iz prilog I in IV k Uredbi (EU) 2021/821, katerega storilec se ne glede na vrednost takega blaga oziroma tehnologije kaznuje z zaporom od šestih mesecev do petih let in denarno kaznijo, kot zahteva Direktiva (EU) 2024/1226. Navedenemu je dodana še storitev kaznivega dejanja v zvezi z vojaškim orožjem in opremo ter drugimi obrambnimi proizvodi po slovenskih predpisih, ki urejajo področje obrambe, in civilnim orožjem, kakor je opredeljeno v zakonu, ki ureja orožje. Enako določa tudi 8. člen ZOUPAMO, saj je smiselno določiti kaznivo dejanje za vse vrste orožja, ker se embargi na orožje nanašajo na različne vrste orožja. Tudi »oprema, ki bi se lahko uporabila za notranjo represijo, kakor je opredeljena v predpisih, ki se v skladu s pravno ureditvijo mednarodnih organizacij v Republiki Sloveniji uporabljajo neposredno« je dodana enako, kot je opredeljena v 8. členu ZOUPAMO. V zvezi z blagom oziroma tehnologijo za dvojno rabo ni uporabljena navezava na prilogi I in IV k Uredbi (EU) 2021/821, kot to določa Direktiva (EU) 2024/1226, ampak je uporabljena splošnejša dikcija »kakor sta opredeljena v predpisih, ki se v skladu s pravno ureditvijo mednarodnih organizacij uporabljajo neposredno« zato, da so pokrite tudi morebitne spremembe ureditve v pravu Evropske unije;
-        v tretjem odstavku je določena kaznivost storitve kaznivega dejanja iz drugega odstavka iz zavestne malomarnosti. Direktiva (EU) 2024/1226 sicer predpisuje kaznivost storitve tega dejanja iz hude malomarnosti, vendar Splošni del KZ-1 take oblike malomarnosti ne določa, opredeljuje pa zavestno in nezavestno malomarnost. Pri tako imenovanih malomarnostnih kaznivih dejanjih v Posebnem delu KZ-1 gre vedno za kaznivost obeh oblik malomarnosti – torej z navedbo storitve »iz malomarnosti«, zato je v izogib nejasnostim taka sistematika spoštovana tudi pri obravnavanem kaznivem dejanju. Ker je malomarnost blažja oblika krivde kot pa naklep, je predlagana  ustrezno nižja kazen zapora od treh mesecev do treh let in denarna kazen. 34. člen KZ-1 določa, da se tisti, ki je naklepno kaznivo dejanje začel, pa ga ni dokončal, kaznuje za poskus, če je to kaznivo dejanje, za katero se smejo po zakonu izreči tri leta zapora ali hujša kazen; za poskus drugih kaznivih dejanj pa samo, če zakon izrecno predpisuje, da je kazniv tudi poskus. Glede na navedeno je v predlaganem tretjem odstavku v skladu s 4. členom Direktive (EU) 2024/12265 posebej določena tudi kaznivost poskusa kaznivega dejanja, ki je storjeno iz malomarnosti. Poskus ostalih oblik kaznivih dejanj po tem členu je glede na predpisane kaznovalne okvirje in naklepno storitev kazniv že po splošni določbi prvega odstavka 34. člena KZ-1; 
-        v četrtem odstavku je predlagana nova oblika storitve kaznivega dejanja kršitve omejevalnih ukrepov, ki jo stori tisti, ki v nasprotju z omejitvami iz omejevalnih ukrepov sklene ali nadaljuje transakcijo oziroma posel, vključno z podeljevanjem, sklepanjem ali nadaljnjim izvajanjem javnih ali koncesijskih pogodb, s tretjo državo ali z njenimi organi, ali s subjekti ali organi, ki so neposredno ali posredno v lasti ali pod nazorom tretje države ali njenih;
-        kaznivi dejanji po prvem in četrtem odstavku sta vezani na vrednost premoženja od 10.000 do 100.000 evrov, v petem odstavku pa je predpisano, da je kaznivo dejanje podano tudi, kadar storilec z več enakimi ali istovrstnimi povezanimi dejanji iz prvega ali četrtega odstavka doseže vrednost blaga, tehnologije, denarja, premoženja, transakcij oziroma poslov v vrednosti od 10.000 evrov do 100.000 evrov. KZ-1 sicer v določbah Splošnega dela opredeljuje institut nadaljevanega kaznivega dejanja (54. člen KZ-1), vendar med znaki takih dejanj določa storitev  »iz koristoljubnosti ali oškodovalnih nagibov« in iti mora za »premoženjska kazniva dejanja«, ki pomenijo »enotno dejavnost. Direktiva (EU) 2024/1226 pa določa le, da gre za istega storilca in »niz ravnanj, ki so povezana in iste vrste«, zato je potrebna posebna določba. Enako tudi v zvezi s premoženjem v vrednosti več kot 100.000 evrov po predlaganem sedmem odstavku 374.a člena KZ-1 in obema situacijama v kaznivem dejanju izogibanja omejevalnim ukrepom po predlaganem novem 374.b členu KZ-1;
-        v šestem odstavku je predpisana kvalificirana oblika kaznivega dejanja iz prvega odstavka, če gre pri kaznivem dejanju za premoženje v vrednosti več kot 100.000 evrov. Enako tudi v zvezi s kaznivim dejanjem po četrtem odstavku;
-        v skladu s sedmim odstavkom je kaznivo dejanje podano tudi, če storilec z več enakimi ali istovrstnimi povezanimi dejanji iz prvega ali četrtega odstavka doseže vrednost premoženja, transakcij oziroma poslov več kot 100.000 evrov;
-        po osmem odstavku stori kaznivo dejanje tudi tisti, ki osebi s seznama, za katero veljajo omejevalni ukrepi, omogoči vstop na ozemlje ali tranzit čez ozemlje države članice Evropske unije;
-        v devetem odstavku so predpisane še kvalificirane oblike storitve navedenih kaznivim dejanj v hudodelski združbi, ali če dejanje stori javni uslužbenec ali uradna oseba pri opravljanju svojih dolžnosti, s sorazmernimi kaznovalnimi okvirji;
-        v desetem odstavku je po vzoru sedmega odstavka 250. člena KZ-1 v izogib nejasnostim v praksi predpisan način določanja vrednosti blaga, tehnologije, denarja ali premoženja po njihovi tržni vrednosti na območju Republike Slovenije;
-        v enajstem odstavku je zgolj novemu besedilu člena prilagojen veljavni drugi odstavek 374.a člena KZ-1, ki predpisuje obvezen odvzem blaga, tehnologije, denarja in drugega premoženja.

K 3. členu:
S predlaganim novim 374.b členom KZ-1 je v skladu z Direktivo (EU) 2024/1226 določeno kaznivo dejanje izogibanja omejevalnim ukrepom.
 
Navedba predpisov, iz katerih izhajajo omejevalni ukrepi, je glede na veljavno besedilo prvega odstavka 374.a člena KZ-1 deloma spremenjena oziroma skrajšana, vendar še vedno zajema tako ukrepe iz predpisov mednarodnih organizacij kot tudi tiste, ki jih predvideva ZOUPAMO. Torej ne gre za vsebinsko spremembo.
 
Kaznivo dejanje po prvem odstavku stori tisti  se v nasprotju z omejitvami, ki so določene v predpisih o izvrševanju omejevalnih ukrepov, izogiba omejevalnim ukrepom s tem, da:
 
-        fizična oseba s sankcijskega seznama ali zastopnik subjekta ali organa s seznama ne izpolni obveznosti, ki predstavlja omejevalni ukrep, da pristojnim organom poroča o blagu, tehnologiji, denarju ali premoženju pod jurisdikcijo države članice, ki jim pripadajo, so v njihovi lasti ali s katerimi razpolagajo ali so pod njihovim nadzorom v vrednosti od 10.000 evrov do 100.000 evrov;
-        ne izpolni obveznosti, ki predstavlja omejevalni ukrep, da se pristojnim organom zagotovi informacije o onemogočenih oziroma zamrznjenih blagu, tehnologiji, denarju ali premoženju na ozemlju držav članic v vrednosti od 10.000 evrov do 100.000 evrov, ki pripadajo osebam, subjektom ali organom s seznama, so v njihovi lasti ali s katerimi razpolagajo ali so pod njihovim nadzorom ter niso bili onemogočeni oziroma zamrznjeni, kadar so bile te informacije pridobljene pri opravljanju poklicne dolžnosti.
 
Predpisana je kazen zapora do šestih mesecev in denarna kazen.
 
Po predlaganem drugem odstavku se enako kaznuje tisti, ki z več enakimi ali istovrstnimi povezanimi dejanji doseže vrednost blaga, tehnologije, denarja ali premoženja v vrednosti od 10.000 evrov do 100.000 evrov.
 
Če gre za blago, tehnologijo, denar ali premoženje v vrednosti več kot 100.000 evrov, je v tretjem odstavku predpisana strožja kazen v skladu s 5. členom Direktive (EU) 2024/1226.
 
Enaka kazen je v četrtem odstavku predpisana za tistega, ki z več enakimi ali istovrstnimi povezanimi dejanji iz prvega odstavka doseže vrednost blaga, tehnologije, denarja ali premoženja več kot 100.000 evrov.
 
Kaznivo dejanje po petem odstavku stori tisti, ki se v nasprotju z omejitvami, ki so določene v predpisih o izvrševanju omejevalnih ukrepov, izogiba omejevalnim ukrepom s tem, da:
 
-        uporabi blago, tehnologijo, denar ali premoženje v vrednosti od 10.000 evrov do 100.000 evrov, ki bi jih bilo treba na podlagi omejevalnega ukrepa onemogočiti oziroma zamrzniti in so neposredno ali posredno v lasti, s katerimi razpolagajo ali so pod nadzorom osebe, subjekta ali organa s seznama, ali z njihovim prenosom na tretjo osebo ali njihovo odtujitvijo kako drugače, z namenom, da se prikrijejo;
-        zagotovi napačne ali zavajajoče informacije za prikrivanje dejstva, da je oseba, subjekt ali organ s seznama končni lastnik blaga, tehnologije, denarja ali premoženja v vrednosti od 10.000 evrov do 100.000 evrov, ki jih je treba na podlagi omejevalnega ukrepa onemogočiti oziroma zamrzniti, ali upravičenec do njih.
 
Predpisana je kazen zapora od treh mesecev do treh let in denarna kazen.
 
Tudi v zvezi s tem dejanjem predlagani šesti odstavek določa, da se enako kaznuje, kdor z več enakimi ali istovrstnimi povezanimi dejanji iz petega odstavka tega člena doseže vrednost blaga, tehnologije, denarja ali premoženja v vrednosti od 10.000 evrov do 100.000 evrov.
 
Tudi v zvezi s kaznivim dejanjem iz petega odstavka je v sedmem odstavku predpisana kvalificirana oblika, če gre za blago, tehnologijo, denar ali premoženje v vrednosti več kot 100.000 evrov. V osmem odstavku je tudi za to obliko kaznivega dejanja predpisano, da se enako kaznuje, kdor z več enakimi ali istovrstnimi povezanimi dejanji iz petega odstavka tega člena doseže vrednost blaga, tehnologije, denarja ali premoženja v vrednosti več kot 100.000 evrov.
 
V devetem odstavku so predpisane kvalificirane oblike storitve navedenih kaznivim dejanj v hudodelski združbi, ali če dejanje stori javni uslužbenec ali uradna oseba pri opravljanju svojih dolžnosti, s sorazmernimi kaznovalnimi okvirji.
 
V desetem odstavku je glede na predvidene kaznovalne okvirje posebej predpisana kaznivost poskusa kaznivih dejanj iz prvega, drugega, tretjega in četrtega odstavka. Poskus ostalih oblik kaznivih dejanj po tem členu je glede na predpisane kaznovalne okvirje kazniv že po splošni določbi prvega odstavka 34. člena KZ-1.  
 
V enajstem odstavku je po vzoru sedmega odstavka 250. člena KZ-1 v izogib nejasnostim v praksi predpisan način določanja vrednosti blaga, tehnologije, denarja ali premoženja po njihovi tržni vrednosti na območju Republike Slovenije;
 
V dvanajstem odstavku je predpisan še obvezen odvzem blaga, tehnologije, denarja in premoženja.

K 4. členu:
Končna določba določa standardni petnajstdnevni uveljavitveni rok po objavi v Uradnem listu Republike Slovenije.



IV.	BESEDILO ČLENOV, KI SE SPREMINJAJO

Kazenski zakonik
(Uradni list RS, št. 50/12 – uradno prečiščeno besedilo, 54/15, 6/16 – popr., 38/16, 27/17, 23/20, 91/20, 95/21, 186/21, 105/22 – ZZNŠPP, 16/23 in 107/24 – odl. US)

Pomen izrazov v tem zakoniku
99. člen
(1) Uradna oseba po tem zakoniku je lahko:
1)     poslanec državnega zbora, član državnega sveta in član lokalnega ali pokrajinskega predstavniškega telesa;
2)     sodnik ustavnega sodišča, sodnik, sodnik porotnik, državni tožilec ali višji državni odvetnik;
3)     oseba, ki pri državnem organu ali organu samoupravne lokalne skupnosti ali pri drugi osebi javnega prava opravlja uradne naloge ali ima uradno funkcijo z vodstvenimi pooblastili in odgovornostmi;
4)     druga oseba, ki opravlja posamezne uradne naloge na podlagi pooblastil, ki jih ji daje zakon ali na podlagi zakona izdani predpisi (javno pooblastilo) ali na podlagi zakona sklenjena pogodba o arbitraži;
5)     vojaška oseba, ki je kot taka določena s posebnimi predpisi, kadar gre za posebna kazniva dejanja, pri katerih je navedena uradna oseba, pa niso določena kot kazniva dejanja zoper vojaško dolžnost;
6)     oseba, ki v tuji državi na kateri koli ravni opravlja zakonodajno, izvršilno ali sodno nalogo oziroma drugo uradno dolžnost in po vsebini izpolnjuje pogoje iz 1., 2. ali 3. točke tega odstavka;
7)     oseba, ki ji mednarodna javna organizacija daje položaj uradne osebe;
8)     oseba, ki pri mednarodnem sodišču opravlja sodniško, tožilsko ali drugo uradno dolžnost ali nalogo.
(2) Za vojaško osebo po tem zakoniku se štejejo: vojak, častnik, podčastnik in vojaški uslužbenec, ki poklicno opravlja vojaško službo, vojak na obveznem ali prostovoljnem služenju vojaškega roka ter obveznik obvezne ali pogodbene rezerve, ko opravlja vojaško službo.
(3) Za volitve in glasovanje po tem zakoniku se štejejo volitve predsednika republike, poslancev državnega zbora, članov državnega sveta, poslancev evropskega parlamenta, lokalne ali pokrajinske volitve ter zakonodajni referendum in drugi z ustavo predpisani referendumi.
(4) Za zunajzakonsko skupnost po tem zakoniku se šteje dalj časa trajajoča življenjska skupnost moškega in ženske, ki nista sklenila zakonske zveze.
(5) Listina je vsako pisanje, nosilec podatkov ali drug predmet, primeren in namenjen za dokaz kakšnega dejstva, ki ima vrednost za pravna razmerja.
(6) Za premično stvar po tem zakoniku se šteje tudi vsaka pridobljena ali zbrana energija za svetlobo, toploto, obsevanje, pogon, premikanje ali prenos glasu, slike ali besedila na daljavo ter virtualna valuta.
(7) Za silo se šteje tudi uporaba hipnoze, drog ali drugih posebnih sredstev za to, da nekdo proti svoji volji postane nezavesten ali onesposobljen za odpor.
(8) Za motorno vozilo se šteje vsako prometno sredstvo na motorni pogon v kopnem, vodnem in zračnem prometu.
(9) Za premoženjsko korist, škodo ali vrednost se šteje znesek med storitvijo kaznivega dejanja, ki
1)     pri majhni ne presega 500 eurov;
2)     pri večji presega 5000 eurov;
3)     pri veliki presega 50.000 eurov.
(10) Za gospodarsko dejavnost po tem zakoniku se šteje:
1)     vsaka dejavnost, ki se opravlja proti plačilu na trgu;
2)     vsaka dejavnost, ki se za dogovorjeno ali predpisano plačilo opravlja poklicno ali organizirano.
(11) Za opravljanje gospodarske dejavnosti oziroma gospodarsko poslovanje po tem zakoniku se štejejo:
1)     izvajanje, upravljanje, odločanje, zastopanje, vodenje in nadziranje v okviru dejavnosti iz desetega odstavka tega člena;
2)     upravljanje nepremičnin, premičnin, denarnih sredstev, dohodkov, terjatev, kapitalskih naložb, drugih oblik finančnega premoženja ter drugih sredstev pravnih oseb javnega ali zasebnega prava, razpolaganje s temi sredstvi in nadzorstvo nad njimi.
(12) Za veliko količino ponarejenega denarja, vrednotnic in vrednostnih papirjev po tem zakoniku se šteje nominalna vrednost, ki presega 50.000 eurov.
(13) Za blagovno promptno pogodbo po tem zakoniku se šteje pogodba za dobavo blaga, razen energetskih proizvodov na debelo, s katerim se trguje na promptnem trgu in ki se dostavi takoj ob poravnavi posla, in pogodba za dobavo blaga, ki ni finančni instrument, vključno s fizično poravnano terminsko pogodbo.
Kršitev omejevalnih ukrepov
374.a člen
(1) Kdor v nasprotju z omejitvami, ki so določene v predpisih o izvrševanju omejevalnih ukrepov, sprejetih na podlagi pravnih aktov in odločitev mednarodnih organizacij, ali omejitvami, ki se v skladu s pravno ureditvijo mednarodnih organizacij v Republiki Sloveniji uporabljajo neposredno, ponudi, proda, nakaže, prenese, menja, dostavi, uvozi, izvozi, vnese v državo ali iznese iz nje blago, tehnologijo, denar ali premoženje ali pri tem posreduje ali omogoči dostop do takega blaga, tehnologije, denarja ali premoženja ali do koristi od njih ali tega ne onemogoči ali kdor tako blago, tehnologijo, denar ali premoženje protipravno pridobi ali hrani in si tako pridobi veliko premoženjsko korist, se kaznuje z zaporom od šestih mesecev do petih let.
(2) Blago, tehnologijo, denar in premoženje iz prejšnjega odstavka se vzame.



V.	PREDLOG ZA OBRAVNAVO PREDLOGA ZAKONA PO NUJNEM ALI SKRAJŠANEM POSTOPKU

V skladu s 142. členom PoDZ-1 Vlada Republike Slovenije predlaga Državnemu zboru Republike Slovenije, da Predlog zakona obravnava po skrajšanem zakonodajnem postopku, saj je Predlog zakona namenjen uskladitvi KZ-1 s pravom Evropske unije – z Direktivo (EU) 2024/1226.

V letu 2024 je bila namreč sprejeta Direktiva (EU) 2024/1226 Evropskega parlamenta in Sveta z dne 24. 4. 2024 o opredelitvi kaznivih dejanj in sankcij za kršitev omejevalnih ukrepov Unije ter spremembi Direktive (EU) 2018/1673 (UL L 2024/1226 z dne 24. 4. 2024, v zvezi s katero je rok za implementacijo potekel 20. 5. 2025.
 
Kot je znano in izhaja iz uvodne obrazložitve tega Predloga zakona, so bili v lanskem letu zaradi interpretacije 117. člena Poslovnika Državnega zbora (Uradni list RS, št. 92/07 – UPB1, 105/10, 80/13, 38/17, 46/20, 105/21 – odl. US, 111/21, 58/23 in 35/24; v nadaljevanju PoDZ-1) blokirani vsi predlogi zakonov, ki so se nanašali na Kazenski zakonik, zato je ta Predlog zakona predložen z zamudo, ki je bila tudi pojasnjena Evropski komisiji v postopku z opominom.
 
Predlog zakona torej prestavlja implementacijo Direktive (EU) 2024/1226 in ga je potrebno sprejeti čim prej, zato je tudi predlagan skrajšani zakonodajni postopek (142. člen PoDZ-1).
 
Predlagana je dopolnitev 99. člena KZ-1 z določitvijo pomena izraza »premoženje« in spremembe in dopolnitve 374.a člena KZ-1, ki določa kaznivo dejanje kršitve omejevalnih ukrepov. Predlagan je še novi 374.b člen KZ-1, ki v skladu z Direktivo (EU) 2024/1226 določa kaznivo dejanje izogibanja omejevalnim ukrepom.

Ker je rok za implementacijo navedene direktive že potekel, kot je navedeno v 1. točki uvodne obrazložitve, je tudi nujno, da se Predlog zakona sprejme čimprej.

